Erba’ eks gwardjani tal-ħabs intbagħtu ħames snin ħabs wara li nstabu ħatja li sawwtu ħabsi Daniż li kien ħarab mill-ħabs. Il-każ imur lura għall-2008, meta Perry Ignomar Toornsta spiċċa b’idu u xi kustilji miksura, wara li qala’ xebgħa minn erba’ gwardjani tal-ħabs. L-akkużati Francis Debono u Francis Meli ntbagħatu ħames snin u tliet xhur ħabs, filwaqt li Daniel Cuschieri u George Falzon intbagħtu għal ħames snin. Huma kienu tressqu l-qorti ftit wara li Toornsta kien reġa’ nqabad u ttieħed lura l-ħabs; atti li saħansitra ġew iffilmjati minn camera CCTV. Toornsta kien ġie arrestat fl-2000, wara li kien instab ħati li importa droga ‘ecstasy’.